2. ปัจจัยความเสี่ยง

2.1 ปัจจัยความเสี่ยงของบริษัท

1) ความเสี่ยงจากความผันผวนของสภาวะตลาด

ความเสี่ยงจากความผันผวนของสภาวะตลาด คือ
ความเสี่ยงที่เกิดจากการเปลี่ยนแปลงมูลค่าการซื้อขายของตลาดหลักทรัพย์ฯ
ซึ่งมีผลโดยตรงต่อรายได้ของบริษัท ปัจจัยที่ส่งผลให้มูลค่าการซื้อขายของตลาดมีความผันผวน ได้แก่
สถานการณ์ทางการเมือง ภาวะเศรษฐกิจ ความเชื่อมั่นของนักลงทุน
(ทั้งในประเทศและต่างประเทศ) อย่างไรก็ตาม
บริษัทมีนโยบายในการขยายธุรกิจโดยเพิ่มส่วนแบ่งการตลาดของบริษัท นอกจากนี้
บริษัทมีนโยบายเพิ่มรายได้ในธุรกิจด้านอื่นๆ เช่น ธุรกิจค้าหลักทรัพย์ ธุรกิจวาณิชธนกิจ
ธุรกิจตราสารหนี้ ธุรกิจซื้อคืนตราสารหนี้ภาคเอกชน
ธุรกิจตัวแทนสนับสนุนการขายและรับซื้อคืนหน่วยลงทุน ธุรกิจตัวแทนซื้อขายสัญญาซื้อขายล่วงหน้า
ธุรกิจการยืมและให้ยืมหลักทรัพย์ ธุรกิจตราสารอนุพันธ์นอกตลาด และธุรกิจใบสำคัญแสดงสิทธิอนุพันธ์

2) ความเสี่ยงจากการแข่งขันในธุรกิจนายหน้าซื้อขายหลักทรัพย์

ธุรกิจนายหน้าซื้อขายหลักทรัพย์เป็นธุรกิจที่มีการแข่งขันสูง
โดยเฉพาะเมื่อตลาดหลักทรัพย์แห่งประเทศไทยมีการเปลี่ยนแปลงการคิดค่าธรรมเนียมนายหน้าซื้อขายหลักทรัพย์ใหม่เป็นแบบขั้นบันได
โดยให้คิดค่าธรรมเนียมแปรผันตามมูลค่าการซื้อขายหลักทรัพย์ ในระหว่างวันที่ 1 มกราคม 2553
ถึงวันที่ 31 ธันวาคม 2554
และบริษัทหลักทรัพย์สามารถต่อรองค่าธรรมเนียมการซื้อขายหลักทรัพย์ได้อย่างเสรี ตั้งแต่มกราคม
2555 เป็นต้นไป ถ้าบริษัทไม่สามารถรักษาคุณภาพการให้บริการที่ดีไว้
อาจทำให้บริษัทสูญเสียส่วนแบ่งการตลาดได้ ดังนั้น
บริษัทจึงมีนโยบายในการพัฒนาศักยภาพของเจ้าหน้าที่การตลาดในการให้คำแนะนำและการให้บริการแก่ลูกค้าอย่างต่อเนื่อง
รวมถึงการพัฒนาคุณภาพผลงานวิจัยหลักทรัพย์ และการขยายธุรกิจใหม่ ๆ เพื่อความสะดวกของลูกค้า
และเพื่อเสนอทางเลือกในการลงทุนให้ลูกค้าด้วย

3) ความเสี่ยงด้านการให้สินเชื่อ

ความเสี่ยงด้านการให้สินเชื่อ
คือความเสี่ยงที่บริษัทและบริษัทย่อยจะได้รับความเสียหายทางการเงินอันสืบเนื่องมาจากการที่คู่สัญญาของบริษัทและบริษัทย่อยจะไม่สามารถปฏิบัติตามภาระผูกพันที่ระบุไว้ในเครื่องมือทางการเงินได้

บริษัทมีความเสี่ยงด้านการให้สินเชื่อที่เกี่ยวเนื่องกับลูกหนี้ธุรกิจหลักทรัพย์และสัญญาซื้อขายล่วงหน้า
เงินให้กู้ยืม ลูกหนี้อื่น
ฝ่ายบริหารควบคุมความเสี่ยงนี้โดยการพิจารณากำหนดวงเงินสินเชื่อที่จะให้กับลูกค้าหรือคู่สัญญา
และวิเคราะห์ฐานะทางการเงินของลูกค้าหรือคู่สัญญาอย่างสม่ำเสมอ
บริษัทจึงไม่คาดว่าจะได้รับความเสียหายที่เป็นสาระสำคัญจากการให้สินเชื่อ

การให้สินเชื่อของบริษัทไม่มีการกระจุกตัว
เนื่องจากบริษัทมีฐานของลูกค้าที่หลากหลายและมีอยู่จำนวนมากราย
จำนวนเงินสูงสุดที่บริษัทอาจต้องสูญเสียจากการให้สินเชื่อคือมูลค่าตามบัญชีของลูกหนี้ธุรกิจหลักทรัพย์และสัญญาซื้อขายล่วงหน้า
เงินให้กู้ยืม ลูกหนี้อื่นที่แสดงอยู่ในงบดุล

ทั้งนี้ ณ วันที่ 31 ธันวาคม 2553 บริษัทมียอดลูกหนี้ซื้อหลักทรัพย์ด้วยเงินสดจำนวน 1,812 ล้านบาท
และมีเงินให้กู้ยืมเพื่อซื้อหลักทรัพย์จำนวน 1,103 ล้านบาท

4) ความเสี่ยงจากอัตราดอกเบี้ย

ความเสี่ยงจากอัตราดอกเบี้ยคือ
ความเสี่ยงที่การเปลี่ยนแปลงของอัตราดอกเบี้ยในตลาดในอนาคตจะส่งผลกระทบต่อการดำเนินงานและกระแสเงินสดของบริษัท
และบริษัทย่อย

บริษัทและบริษัทย่อยมีความเสี่ยงจากอัตราดอกเบี้ยที่สำคัญอันเกี่ยวเนื่องกับเงินฝากสถาบันการเงิน
เงินลงทุนระยะยาวในตราสารหนี้และเงินกู้ยืม อย่างไรก็ตาม
เนื่องจากสินทรัพย์และหนี้สินทางการเงินส่วนใหญ่มีอัตราดอกเบี้ยที่ปรับขึ้นลงตามอัตราตลาดหรือมีอัตราดอกเบี้ยคงที่ซึ่งใกล้เคียงกับอัตราตลาดในปัจจุบัน
บริษัทและบริษัทย่อยจึงมิได้ใช้ตราสารอนุพันธ์เพื่อบริหารความเสี่ยงจากอัตราดอกเบี้ยดังกล่าว

ณ วันที่ 31 ธันวาคม 2553 บริษัทมีสินทรัพย์ทางการเงินที่มีอัตราดอกเบี้ยปรับขึ้นลงตามอัตราตลาด
ร้อยละ 4 ของสินทรัพย์ทางการเงินทั้งหมด
ไม่มีหนี้สินทางการเงินที่มีอัตราดอกเบี้ยปรับขึ้นลงตามอัตราตลาด และบริษัทมีการลงทุนในตราสารหนี้
ซึ่งผลตอบแทนและมูลค่าของเงินลงทุนจะผันแปรตามการขึ้นลงของอัตราดอกเบี้ยด้วย

5) ความเสี่ยงด้านอัตราแลกเปลี่ยน

ความเสี่ยงด้านอัตราแลกเปลี่ยน คือ
ความเสี่ยงที่มูลค่าของเครื่องมือทางการเงินจะเปลี่ยนแปลงไปเนื่องจากการเปลี่ยนแปลงของอัตราแลกเปลี่ยนเงินตราต่างประเทศ

ณ วันที่ 31 ธันวาคม 2553 บริษัทมีเงินลงทุนในบริษัทย่อยที่เป็นเงินตราต่างประเทศ
ซึ่งมีมูลค่าตามวิธีราคาทุนจำนวน 59.4 ล้านเหรียญสหรัฐฯ (หรือเท่ากับ 2,383 ล้านบาท)
อย่างไรก็ตาม
บริษัทได้กู้ยืมเงินจากบริษัทย่อยในต่างประเทศดังกล่าวกลับเข้ามาเป็นเงินบาทเป็นจำนวน 1,600
ล้านบาท

ณ วันที่ 31 ธันวาคม 2553
บริษัทและบริษัทย่อยไม่มีสัญญาซื้อขายเงินตราต่างประเทศล่วงหน้าเพื่อป้องกันความเสี่ยงจากอัตราแลกเปลี่ยน

6) ความเสี่ยงด้านสภาพคล่อง

ความเสี่ยงด้านสภาพคล่อง คือ
ความเสี่ยงที่บริษัทและบริษัทย่อยอาจได้รับความเสียหายอันสืบเนื่องมาจากที่บริษัทและบริษัทย่อยไม่สามารถเปลี่ยนสินทรัพย์เป็นเงินสดและหรือไม่สามารถจัดหาเงินทุนได้เพียงพอตามความต้องการและทันต่อเวลาที่บริษัทและบริษัทย่อยจะต้องนำไปชำระภาระผูกพันได้เมื่อครบกำหนด

บริษัทมีสภาพคล่องพอเพียง โดย ณ วันที่ 31 ธันวาคม 2553
บริษัทมีเงินสดและรายการเทียบเท่าเงินสด จำนวน 276 ล้านบาท
และมีเงินฝากระยะยาวในสถาบันการเงิน จำนวน 106 ล้านบาท โดยมีเงินกองทุนสภาพคล่องสุทธิ
ร้อยละ 109.45 (สำนักงาน ก.ล.ต. กำหนดให้ดำรงอัตราส่วนเงินกองทุนสภาพคล่องสุทธิ
ไม่ต่ำกว่าร้อยละ 7)

7) ความเสี่ยงด้านการลงทุนในหลักทรัพย์และผลตอบแทน

ความเสี่ยงด้านการลงทุนในหลักทรัพย์และผลตอบแทน คือ
ความเสี่ยงที่ผลตอบแทนของเงินลงทุนไม่เป็นไปตามที่คาดการณ์ไว้
ซึ่งบริษัทมอบหมายให้คณะกรรมการบริหารความเสี่ยง
เป็นผู้กำหนดแนวทางและนโยบายการจัดสรรสินทรัพย์
นโยบายการอนุมัติวงเงินการลงทุนของบริษัทและการควบคุมความเสี่ยง
เพื่อควบคุมการขาดทุนที่อาจเกิดจากความผันผวนของตลาด

ณ วันที่ 31 ธันวาคม 2553 บริษัทมีเงินลงทุนสุทธิในตราสารหนี้และตราสารทุนทั้งสิ้น 6,281
ล้านบาท (เงินลงทุนชั่วคราวสุทธิ ร้อยละ 89 และเงินลงทุนระยะยาวสุทธิ ร้อยละ 11)

8) ความเสี่ยงจากการลงทุนในบริษัทย่อยและบริษัทร่วม

ความเสี่ยงจากการลงทุนในบริษัทย่อยและบริษัทร่วมอาจเกิดขึ้นได้
ถ้าบริษัทย่อยและบริษัทร่วมมีผลการดำเนินงานขาดทุน ซึ่งจะส่งผลกระทบต่อผลประกอบการของบริษัท
ทั้งนี้ เงินลงทุนดังกล่าวได้ถูกบันทึกตามวิธีส่วนได้เสีย

9) ความเสี่ยงอันเกิดจากการทำธุรกิจวาณิชธนกิจ

การประกอบธุรกิจวาณิชธนกิจ ซึ่งรวมถึงการจัดจำหน่ายและรับประกันการจำหน่ายหลักทรัพย์
บริษัทมีความเสี่ยงในการขาดทุนจากหลักทรัพย์ที่เหลือจากการจำหน่ายที่ต้องโอนเข้าบัญชีการลงทุนของบริษัท
ซึ่งอาจเกิดจากการรับประกันการจำหน่ายหลักทรัพย์ในจำนวนและราคาที่ไม่เหมาะสม
ความผันผวนของภาวะตลาดหลักทรัพย์ อัตราดอกเบี้ย และอัตราแลกเปลี่ยนเงินตราต่างประเทศ
ที่ส่งผลให้นักลงทุนตัดสินใจไม่จองซื้อหลักทรัพย์ ดังนั้น เพื่อลดความเสี่ยงดังกล่าว
บริษัทจะทำการพิจารณาศึกษาวิเคราะห์ข้อมูลเบื้องต้นของบริษัทผู้ออกหลักทรัพย์
และความสนใจของลูกค้าหรือนักลงทุนต่อหลักทรัพย์ดังกล่าวอย่างระมัดระวัง
สำหรับธุรกิจการเป็นที่ปรึกษาทางการเงินนั้น
บริษัทจะทำการศึกษาข้อมูลเบื้องต้นของลูกค้าอย่างรอบคอบก่อนพิจารณารับงานด้วย

10) ความเสี่ยงเนื่องจากการมีผู้ถือหุ้นรายใหญ่

ณ วันที่ 11 มีนาคม 2554 (วันปิดสมุดทะเบียนผู้ถือหุ้นล่าสุด) กลุ่มเคจีไอถือหุ้นในบริษัท ร้อยละ
34.97 ของจำนวนหุ้นที่จำหน่ายได้แล้วทั้งหมด
บริษัทอาจมีความเสี่ยงที่ทิศทางการดำเนินงานอาจถูกกำหนดโดยกลุ่มผู้ถือหุ้นรายใหญ่เพียงกลุ่มเดียว
อย่างไรก็ตาม หากกลุ่มเคจีไอต้องการจะถือหุ้นมากกว่าร้อยละ 50 นั้น
กลุ่มเคจีไอจะต้องขออนุญาตจากหน่วยงานของรัฐที่เกี่ยวข้องด้วย

11) ความเสี่ยงจากการจัดตั้งกองทุนรวมเพื่อผู้ลงทุนซึ่งเป็นคนต่างด้าว (Thai Trust Fund)
และการมีตราสารสิทธิในผลตอบแทนที่เกิดจากหลักทรัพย์อ้างอิง (Non-Voting Depository
Receipts: NVDRs)

เนื่องจากผู้ลงทุนใน Thai Trust Fund และผู้ถือ NVDRs จะไม่มีสิทธิออกเสียง
จึงทำให้จำนวนหุ้นที่มีสิทธิออกเสียงในบริษัทลดลง
และจะทำให้ผู้ถือหุ้นรายใหญ่มีเสียงในการควบคุมบริษัทมากขึ้น ทั้งนี้ ณ วันที่ 31 ธันวาคม 2553
บริษัทไม่มีหุ้นที่ถือโดย Thai Trust Fund และมีผู้ลงทุนใน NVDRs จำนวน 195,135,415
หุ้นหรือคิดเป็นร้อยละ 9.8 ของทุนเรียกชำระแล้ว

12) ความเสี่ยงเกี่ยวกับตราสารอนุพันธ์

บริษัทได้อนุมัติให้ฝ่ายธุรกิจตราสารอนุพันธ์และฝ่ายธุรกิจตราสารหนี้เสนอขายตราสารอนุพันธ์แก่ลูกค้า
โดยได้คำนึงถึงความเสี่ยงต่างๆ ที่เกี่ยวข้องกับการให้บริการนี้เรียบร้อยแล้ว อย่างไรก็ตาม
คณะกรรมการบริหารความเสี่ยงจะต้องพิจารณาอนุมัติ “Product Program”
ก่อนที่ฝ่ายธุรกิจตราสารอนุพันธ์และฝ่ายธุรกิจตราสารหนี้จะเสนอขายตราสารอนุพันธ์ประเภทต่าง ๆ
แก่ลูกค้าได้ ซึ่ง “Product Program” ประกอบด้วยเรื่องที่สำคัญ ดังนี้ (1)
ลักษณะของตราสารหรือบริการและลูกค้ากลุ่มเป้าหมาย (2) นโยบายการบริหารความเสี่ยง เช่น
ระดับขาดทุนที่ยอมรับได้ และนโยบายการบริหารความเสี่ยงอื่นๆ
ตามลักษณะของตราสารและบริการที่จะเสนอต่อลูกค้า และ (3)
ระเบียบขั้นตอนการปฏิบัติงานภายใน รวมทั้งวิธีการควบคุมภายใน

ทั้งนี้ ฝ่ายบริหารความเสี่ยงจะทำหน้าที่ควบคุมดูแลความเสี่ยงของบริษัททุกวัน
เพื่อให้เป็นไปตามนโยบายการบริหารความเสี่ยงที่ได้รับอนุมัติ
บริษัทเชื่อมั่นว่าบริษัทได้จัดให้มีระบบที่สามารถจำกัดความเสี่ยงจากธุรกรรมที่เกี่ยวกับตราสารอนุพันธ์
ให้อยู่ในระดับต่ำที่สามารถยอมรับได้

2.  ปัจจัยความเสี่ยงของใบสำคัญแสดงสิทธิอนุพันธ์ (Derivative Warrants : DW)

บริษัทเป็นบริษัทหลักทรัพย์รายแรกในประเทศไทยที่ออกใบสำคัญแสดงสิทธิอนุพันธ์ (Derivative
Warrants) หรือที่เรียกสั้นๆว่า DW โดยในปี 2553 บริษัทเป็นบริษัทหลักทรัพย์ที่ออก DW มากที่สุด
ทั้งนี้ ปัจจัยความเสี่ยงของใบสำคัญแสดงสิทธิอนุพันธ์ มีดังนี้

1)  DW เป็นข้อผูกพันตามสัญญาที่ไม่มีทรัพย์สินเป็นหลักประกัน ผู้ถือ DW
    จึงเป็นเจ้าหนี้ที่มีลำดับเดียวกับเจ้าหนี้ที่ไม่มีประกันที่มีอยู่ในปัจจุบันและที่จะมีในอนาคตของผู้ออก
    DW

2)  ราคาของ DW อาจเปลี่ยนแปลงเพิ่มขึ้นหรือลดลงอย่างรวดเร็ว และผู้ถือ DW
    อาจประสบผลขาดทุนจากการลงทุนทั้งจำนวนได้ ดังนั้น ก่อนตัดสินใจลงทุน ขาย หรือ ใช้สิทธิ
    DW ผู้ถือ DW ควรศึกษาข้อมูลต่างๆ อย่างระมัดระวัง เช่น

    1.  ราคาซื้อขายของ DW ซึ่งขึ้นอยู่กับปัจจัยที่มีผลต่อราคา DW รวมถึงอุปสงค์หรืออุปทานของ
        DW นั้น

    2.  ราคาซื้อขายของหุ้นอ้างอิง ซึ่งเปลี่ยนแปลงตามสภาวะตลาด
        รวมถึงอุปสงค์หรืออุปทานของหุ้นอ้างอิงนั้น โดยทั่วไป

  - เมื่อราคาซื้อขายของหุ้นอ้างอิงลดลง จะมีผลให้ราคาของ DW ประเภทสิทธิในการซื้อ(Call
  Warrant)ปรับลดลง และมีผลให้ราคาของ DW ประเภทสิทธิในการขาย(Put Warrant)ปรับ
  เพิ่มขึ้น

  - เมื่อราคาซื้อขายของหุ้นอ้างอิงเพิ่มขึ้น จะมีผลให้ราคาของ DW ประเภทสิทธิในการซื้อ(Call
  Warrant)ปรับเพิ่มขึ้น และมีผลให้ราคาของ DW ประเภทสิทธิในการขาย(Put Warrant)ปรับ
  ลดลง

3.  ค่าความผันผวนของหุ้นอ้างอิง (volatility) ซึ่งเปลี่ยนแปลงตามสภาวะตลาด
    รวมถึงอุปสงค์หรืออุปทานของหุ้นอ้างอิงนั้น โดยทั่วไป

    -   เมื่อความผันผวนของหุ้นอ้างอิงลดลง จะมีผลให้ราคาของ DW
        ทั้งประเภทสิทธิในการซื้อ(Call Warrant) และสิทธิในการขาย(Put
        Warrant)ปรับลดลง

    -   เมื่อความผันผวนของหุ้นอ้างอิงเพิ่มขึ้น จะมีผลให้ราคาของ DW
        ทั้งประเภทสิทธิในการซื้อ(Call Warrant) และสิทธิในการขาย(Put
        Warrant)ปรับเพิ่มขึ้น

4.  เวลาที่เหลืออยู่จนถึงวันครบกำหนดอายุของ DW (time to expiration)
    และวันซื้อขายวันสุดท้ายของ DWโดยทั่วไป เมื่อเวลาที่เหลืออยู่ลดลง จะมีผลให้ราคาของ DW
    ทั้งประเภทสิทธิในการซื้อ(Call Warrant) และสิทธิในการขาย(Put Warrant)ปรับลดลง

5.  การเปลี่ยนแปลงของอัตราดอกเบี้ย (interest rates) ซึ่งเปลี่ยนแปลงตามปัจจัยต่างๆ
    เช่น ปัจจัยด้านเศรษฐกิจมหภาค ปัจจัยด้านการเมือง ปัจจัยด้านสภาพตลาด ซึ่งโดยทั่วไป

    -   เมื่ออัตราดอกเบี้ยลดลง จะมีผลให้ราคาของ DW ประเภทสิทธิในการซื้อ (Call
        Warrant) ปรับลดลง และมีผลให้ราคาของ DW ประเภทสิทธิในการขาย (Put
        Warrant)ปรับเพิ่มขึ้น

    -   เมื่ออัตราดอกเบี้ยเพิ่มขึ้น จะมีผลให้ราคาของ DW ประเภทสิทธิในการซื้อ (Call
        Warrant) ปรับเพิ่มขึ้น และมีผลให้ราคาของ DW ประเภทสิทธิในการขาย (Put
        Warrant)ปรับลดลง

6.  การเปลี่ยนแปลงของเงินปันผลของหุ้นอ้างอิง (dividend) (เฉพาะกรณีที่ไม่มีการปรับสิทธิ)
    โดยทั่วไป

    -   เมื่อเงินปันผลของหุ้นอ้างอิงที่ได้สิทธิก่อนวันทำการซื้อขายสุดท้ายของ DW ลดลง
        จะมีผลให้ราคาของ DW ประเภทสิทธิในการซื้อ (Call Warrant) ปรับเพิ่มขึ้น
        และมีผลให้ราคาของ DW ประเภทสิทธิในการขาย (Put Warrant) ปรับลดลง

    -   เมื่อเงินปันผลของหุ้นอ้างอิงที่ได้สิทธิก่อนวันทำการซื้อขายสุดท้ายของ DW เพิ่มขึ้น
        จะมีผลให้ราคาของ DW ประเภทสิทธิในการซื้อ (Call Warrant) ปรับลดลง
        และมีผลให้ราคาของ DW ประเภทสิทธิในการขาย (Put Warrant)ปรับเพิ่มขึ้น

7.  สภาพคล่องของหุ้นอ้างอิงและของ DW (liquidity) ซึ่งเปลี่ยนแปลงตามสภาวะตลาด
    รวมถึงอุปสงค์หรืออุปทานของหุ้นอ้างอิงและ DW
    รวมทั้งข้อกำหนดในการดูแลสภาพคล่องของผู้ดูแลสภาพคล่อง

8.  ค่าธรรมเนียมการซื้อขาย ค่าธรรมเนียมการใช้สิทธิ ค่าใช้จ่ายอื่นๆ ที่เกี่ยวข้อง
    และความน่าเชื่อถือและ

  สถานะทางการเงินของบริษัท

3)  การซื้อขาย DW อาจได้รับผลกระทบจากการที่หุ้นอ้างอิงของ DW ถูกห้ามซื้อขาย
    ด้วยการขึ้นเครื่องหมาย SP (Suspension) หรือ H (Halt) โดยเมื่อหุ้นอ้างอิงของ DW
    ถูกห้ามซื้อขาย DW ก็จะถูกห้ามซื้อขายในช่วงระยะเวลาเดียวกันด้วย

4)  ราคาของหุ้นอ้างอิงอาจเปลี่ยนแปลงได้จากหลายสาเหตุ
    รวมทั้งเหตุการณ์ที่กระทำโดยบริษัทที่ออกหุ้นอ้างอิง ที่มีผลกระทบต่อหุ้นอ้างอิงของ DW นั้น
    (Corporate Action) ผลการดำเนินงานของบริษัทที่ออกหุ้นอ้างอิง และภาวะตลาด
    โดยเหตุการณ์บางเหตุการณ์เช่น Corporate action
    บางกรณีที่กระทบกับราคาของหุ้นอ้างอิง ผู้ออก DW อาจมีการปรับสิทธิใน DW
    ตามข้อกำหนดสิทธิของ DW อย่างไรก็ตาม
    เหตุการณ์ที่กระทบกับมูลค่าของหุ้นอ้างอิงและไม่มีการปรับสิทธิใน DW ราคาของ DW
    ย่อมได้รับผลกระทบจากเหตุการณ์นั้นด้วย

5)  การลงทุนใน DW แตกต่างจากการลงทุนในหุ้นอ้างอิงโดยตรง โดยราคาของ DW
    อาจไม่เคลื่อนไหวสัมพันธ์กันกับราคาของหุ้นอ้างอิง และผู้ถือ DW อาจจะไม่ได้รับสิทธิต่างๆ
    เช่นเดียวกับสิทธิของผู้ถือหุ้นอ้างอิง เช่น
    สิทธิในการออกเสียงในที่ประชุมของบริษัทที่ออกหุ้นอ้างอิง (voting rights)
    และสิทธิที่จะได้รับเงินปันผลจากบริษัทที่ออกหุ้นอ้างอิง (rights to dividends)

6)  ผู้ถือ DW
    อาจได้รับเงินสดส่วนต่างสุทธิจากการใช้สิทธิล่าช้าหากเกิดเหตุการณ์ขัดข้องในการชำระราคาตามรายละเอียดในข้อกำหนดสิทธิของ
    DW โดย “เหตุการณ์ขัดข้องในการชำระราคา” หมายถึง
    เหตุการณ์ที่อยู่นอกเหนือการควบคุมของบริษัท และไม่ได้เกิดจากความผิดของบริษัท
    ซึ่งทำให้บริษัทไม่สามารถชำระราคาให้ผู้ถือ DW ที่ใช้สิทธิได้ ตัวอย่างเช่น
    เกิดสงครามหรือจลาจลทำให้ไม่สามารถซื้อขาย DW หรือหลักทรัพย์อ้างอิงได้ตามปกติ
    หรือตลาดหลักทรัพย์สั่งพักการซื้อขายหลักทรัพย์อ้างอิง
    หรือมีข้อกำหนดตามกฎหมายที่มีผลกระทบต่อการซื้อขาย DW
    และ/หรือต่อหลักทรัพย์อ้างอิงจนทำให้ไม่สามารถหาราคาอ้างอิงได้

  โดยถ้ามีเหตุการณ์ขัดข้องในการชำระราคาเกิดขึ้น ผู้ถือ DW อาจจะได้รับเงินสดส่วนต่างสุทธิ
  (ถ้ามี) ล่าช้า ตัวอย่างเช่น
  หากเกิดเหตุการณ์ขัดข้องในการชำระราคาก่อนหรือเกิดในวันทำการซื้อขายสุดท้าย
  และสิ้นสุดลงภายในสามสิบ (30) วันหลังจากวันทำการซื้อขายสุดท้าย
  ให้ใช้ราคาปิดของหลักทรัพย์อ้างอิงในวันทำการแรกหลังจากวันที่เหตุการณ์ดังกล่าวสิ้นสุดลงเป็นราคาอ้างอิง
  โดยบริษัทจะชำระเงินสดส่วนต่างสุทธิ (ถ้ามี) ให้ผู้ถือ DW โดยชำระเข้าบัญชีธนาคารของผู้ถือ
  DW หรือเป็นเช็คระบุชื่อขีดคร่อมสั่งจ่ายให้ผู้ถือ DW ที่มีรายชื่อตามสมุดทะเบียน ณ
  วันใช้สิทธิอัตโนมัติ และจัดส่งให้ทางไปรษณีย์ลงทะเบียน ภายในแปด (8)
  วันทำการนับจากวันที่มีราคาอ้างอิง

7)  การเสนอขาย DW ที่มีประกันบางส่วนหรือไม่มีประกัน ผู้ถือ DW
    อาจมีความเสี่ยงจากการที่บริษัทไม่สามารถส่งมอบหลักทรัพย์หรือชำระราคาตามภาระผูกพัน
    (credit risk) ของบริษัท ดังนั้นผู้ถือ DW ควรศึกษาฐานะการเงินและผลการดำเนินงาน
    อันดับเครดิตของบริษัท พร้อมทั้งศึกษาข้อมูลคุณสมบัติของบริษัทจากหน่วยงานที่เกี่ยวข้อง
    โดยตัวอย่างของแหล่งข้อมูลดังกล่าวที่ผู้ถือ DW สามารถศึกษาได้ เช่น
    ข้อมูลในแบบแสดงรายการข้อมูลการเสนอขายใบสำคัญแสดงสิทธิอนุพันธ์ (แบบ
    69-DW-ข้อมูลหลัก) ส่วนที่ 2 ข้อ 2.1. ปัจจัยความเสี่ยงของบริษัท ข้อ 4.
    การจัดอันดับความน่าเชื่อถือ และ ข้อ 10. ฐานะการเงินและผลการดำเนินงาน

8)  เมื่อผู้ถือ DW ใช้สิทธิ ผู้ถือ DW จะต้องนำเงินสดส่วนต่างสุทธิจากการใช้สิทธิ
    ไปรวมคำนวณเป็นรายได้เพื่อเสียภาษีประจำปี

ปัจจัยความเสี่ยงดังกล่าวอาจไม่ครอบคลุมความเสี่ยงทั้งหมดที่เกี่ยวข้องกับ DW ทั้งนี้ ผู้ถือ DW
ควรรับทราบและเข้าใจรายละเอียดของ DW
รวมทั้งยอมรับข้อกำหนดสิทธิและความเสี่ยงที่เกี่ยวข้องกับ DW ดังกล่าว พร้อมทั้ง ผู้ถือ DW
ควรมั่นใจว่าผู้ถือ DW อยู่ในฐานะที่รับความเสี่ยงทั้งหมดของ DW ได้